b'\n_START_ARTICLE_\nShlomo Sand\n_START_PARAGRAPH_\nShlomo Sand (hepreaksi \xe2\x80\x8f\xd7\xa9\xd7\x9c\xd7\x9e\xd7\x94 \xd7\x96\xd7\xa0\xd7\x93\xe2\x80\x8e, translitteroidaan my\xc3\xb6s Shlomo Zand, s. 10. syyskuuta 1946 Linz, It\xc3\xa4valta) on Tel Avivin yliopiston historian professori. H\xc3\xa4nen p\xc3\xa4\xc3\xa4asialliset opetusalansa ovat elokuva ja historia, Ranskan henkisen kulttuurin historia sek\xc3\xa4 kansa ja nationalismi.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIt\xc3\xa4vallassa syntyneen Sandin vanhemmat olivat puolanjuutalaisia, jotka olivat selviytyneet holokaustista. Vanhempien maailmankuva oli kommunistinen ja anti-imperialistinen, eiv\xc3\xa4tk\xc3\xa4 he suostuneet ottamaan Saksalta vastaan korvauksia toisen maailmansodan aikana kokemistaan k\xc3\xa4rsimyksist\xc3\xa4. H\xc3\xa4nen is\xc3\xa4ns\xc3\xa4 toimi Israelin kommunistisessa puolueessa. Sand asui varhaislapsuutensa pakolaisleirill\xc3\xa4, mutta muutti perheen kanssa 1948 Jaffaan. H\xc3\xa4net erotettiin koulusta 16-vuotiaana, ja h\xc3\xa4n suoritti ylioppilastutkinnon (bagrut) vasta asepalveluksen j\xc3\xa4lkeen. Sotilaalliset kokemukset vuoden 1967 sodasta ja tymp\xc3\xa4\xc3\xa4ntyminen sen j\xc3\xa4lkeen saivat h\xc3\xa4net eroamaan Israelin kommunistisesta nuorisoliitosta Bankista ja liittym\xc3\xa4\xc3\xa4n radikaalimpaan ja sionismin vastaiseen j\xc3\xa4rjest\xc3\xb6\xc3\xb6n Matzpeniin 1968. Petytty\xc3\xa4\xc3\xa4n Matzpeniin Sand erosi siit\xc3\xa4 1970._NEWLINE_Sand torjui Israelin kommunistipuolueen Rakahin tarjouksen l\xc3\xa4hte\xc3\xa4 opiskelemaan elokuva-alaa Puolaan, ja h\xc3\xa4n suoritti 1975 BA-tutkinnon historiassa Tel Avivin yliopistossa. Saatuaan stipendin h\xc3\xa4n ensin opiskeli 1975\xe2\x80\x931985 ja my\xc3\xb6hemmin opetti Pariisissa, jossa h\xc3\xa4n suoritti maisterin tutkinnon Ranskan historiassa ja v\xc3\xa4itteli filosofian tohtoriksi aiheenaan "George Sorel ja marxismi". Sand on opettanut vuodesta 1982 Tel Avivin ja Kalifornian yliopistossa sek\xc3\xa4 Pariisissa \xc3\x89cole des hautes \xc3\xa9tudes en sciences socialesissa.\n_START_SECTION_\nTeoksen aihe\n_START_PARAGRAPH_\nTeoksessaan Matai ve\xe2\x80\x99ech humtza ha\xe2\x80\x99am hayehudi? (\'Milloin ja miss\xc3\xa4 juutalainen kansa on keksitty?\') "[Sand] pyrkii osoittamaan, ett\xc3\xa4 juutalaisia ei koskaan ole ollut olemassa "kansa-rotuna" jolla olisi yhteinen alkuper\xc3\xa4, vaan se on l\xc3\xa4hinn\xc3\xa4 v\xc3\xa4rik\xc3\xa4s sekoitus ryhmi\xc3\xa4, jotka ovat historian eri vaiheissa omaksuneet juutalaisuuden uskontona. H\xc3\xa4n v\xc3\xa4itt\xc3\xa4\xc3\xa4, ett\xc3\xa4 monien sionististen aatteiden piiriss\xc3\xa4 myyttinen k\xc3\xa4sitys juutalaisista muinaisena kansana synnytti rasistista ajattelua"._NEWLINE_Sandin argumentin ydin on, ett\xc3\xa4 alkuper\xc3\xa4iset Israelissa asuneet juutalaiset eiv\xc3\xa4t vastoin hyv\xc3\xa4ksytty\xc3\xa4 historiankirjoitusta joutuneet karkotetuksi maasta Bar Kokhban kapinan j\xc3\xa4lkeen. H\xc3\xa4n on todennut, ett\xc3\xa4 suuri osa nykyjuutalaisista on k\xc3\xa4\xc3\xa4ntynyt juutalaisuuteen my\xc3\xb6hemmin. Lis\xc3\xa4ksi h\xc3\xa4n toteaa, ett\xc3\xa4 tarinan karkotuksesta keksiv\xc3\xa4t alkukristityt saadakseen juutalaisia k\xc3\xa4\xc3\xa4ntym\xc3\xa4\xc3\xa4n uuteen uskoon. Sand kirjoittaa: "Kristityt halusivat my\xc3\xb6hempien juutalaissukupolvien uskovan, ett\xc3\xa4 heid\xc3\xa4n esi-isiens\xc3\xa4 karkotus maasta oli Jumalan rangaistus." Sand v\xc3\xa4itt\xc3\xa4\xc3\xa4, ett\xc3\xa4 suurinta osaa juutalaisista roomalaiset eiv\xc3\xa4t karkottaneet vaan he saivat pysy\xc3\xa4 maassa. H\xc3\xa4nen mukaansa karkotettujen m\xc3\xa4\xc3\xa4r\xc3\xa4 on enint\xc3\xa4\xc3\xa4n kymmeni\xc3\xa4 tuhansia. Edelleen h\xc3\xa4n sanoo, ett\xc3\xa4 monet juutalaiset k\xc3\xa4\xc3\xa4ntyiv\xc3\xa4t islamin uskoon arabien valloituksen j\xc3\xa4lkeen ja sulautuivat valloittajiin. H\xc3\xa4n esitt\xc3\xa4\xc3\xa4 p\xc3\xa4\xc3\xa4telm\xc3\xa4n\xc3\xa4\xc3\xa4n, ett\xc3\xa4 Palestiinan arabit olivat juutalaisia._NEWLINE_Sand selitt\xc3\xa4\xc3\xa4 k\xc3\xa4sitteen juutalainen kansa synnyn seuraavasti: "saatuaan vaikutteita saksalaisen nationalismin k\xc3\xa4sitteest\xc3\xa4 Saksassa asuvat juutalaista alkuper\xc3\xa4\xc3\xa4 olevat intellektuellit jossakin vaiheessa 1800-lukua ottivat teht\xc3\xa4v\xc3\xa4kseen keksi\xc3\xa4 "j\xc3\xa4lkik\xc3\xa4teisesti" k\xc3\xa4sitteen kansa halutessaan luoda nykyajan juutalaisen kansan. Historioitsija Heinrich Graetzista l\xc3\xa4htien juutalaiset historioitsijat alkoivat piirt\xc3\xa4\xc3\xa4 juutalaisuuden historiasta kuvaa kansana, jolla oli ollut kuningaskunta, josta tuli vaeltava kansa ja joka viimein palasi synnyinmaahansa."\n_START_SECTION_\nKritiikki\n_START_PARAGRAPH_\nHeprealaisen yliopiston humanistisen tiedekunnan dekaani Israel Bartal kirjoittaa Haaretzissa julkaistussa kommentissaan, ett\xc3\xa4 Sandin perusv\xc3\xa4itteet ja -n\xc3\xa4kemykset juutalaisten historiasta ovat "perusteettomia". Bartal vastaa "Sandin argumentteihin (...), ett\xc3\xa4 yksik\xc3\xa4\xc3\xa4n juutalaisen kansanliikkeen historioitsija ei ole koskaan todellisuudessa uskonut juutalaisten olevan etnisesti ja biologisesti "puhtaita" [ja ett\xc3\xa4] Sand soveltaa marginaalisia asenteita koko juutalaiseen historiankirjoitukseen ja niin tehdess\xc3\xa4\xc3\xa4n kielt\xc3\xa4\xc3\xa4 juutalaisen historian tutkimuksen keskeiset oletukset." H\xc3\xa4n lis\xc3\xa4\xc3\xa4: "Sellainen poliittinen interventio, josta Sand puhuu, siis tietoisesti luotu ohjelma, jonka tavoitteena olisi, ett\xc3\xa4 israelilaiset unohtaisivat puolan- ja ven\xc3\xa4j\xc3\xa4njuutalaisten todellisen biologisen alkuper\xc3\xa4n, tai ohje juutalaisten pakolaisuuden tarinan edist\xc3\xa4misest\xc3\xa4, on silkkaa mielikuvitusta."_NEWLINE_Tom Segev kirjoittaa, ett\xc3\xa4 Sandin kirja "on tarkoitettu tukemaan ajatusta, ett\xc3\xa4 Israelin valtion pit\xc3\xa4isi olla kaikkia sen kansalaisia varten \xe2\x80\x93 juutalaisia, arabeja ja muita \xe2\x80\x93 eik\xc3\xa4 siten kuin se on julistanut identiteettins\xc3\xa4: "juutalaiseksi ja demokraattiseksi\' valtioksi ja ett\xc3\xa4 kirja on yleisesti ottaen "hyvin kirjoitettu" ja siin\xc3\xa4 on "paljon faktoja ja oivalluksia, joita monet israelilaiset lukevat ihmeiss\xc3\xa4\xc3\xa4n ensimm\xc3\xa4ist\xc3\xa4 kertaa"._NEWLINE_Ofri Ilanin mielest\xc3\xa4 "(...) kirja ei p\xc3\xa4\xc3\xa4osin k\xc3\xa4sittele juutalaisen kansan keksimist\xc3\xa4 nykyaikaisen juutalaisen nationalismin kautta vaan l\xc3\xa4hinn\xc3\xa4 kysymyst\xc3\xa4 siit\xc3\xa4, mist\xc3\xa4 juutalaiset ovat per\xc3\xa4isin"._NEWLINE_Shlomo Sand toteaa: "On totta, ett\xc3\xa4 olen Ranskan ja Euroopan historioitsija, en muinaisaikojen. (...)", ja: "Minua on Israelissa arvosteltu siit\xc3\xa4, ett\xc3\xa4 kirjoitan juutalaisten historiasta, kun erikoisalaani on Euroopan historia. Mutta t\xc3\xa4llainen kirja tarvitsee historioitsijan, joka tuntee muun maailman tutkijoiden historiantutkimuksen vakiintuneet k\xc3\xa4sitteet."_NEWLINE_Kirja oli Israelin myyntilistoilla 19 viikkoa, ja pian se julkaistiin ranskaksi (Comment le people juif fut invent\xc3\xa9, Fayard, Paris, 2008). Lis\xc3\xa4\xc3\xa4 k\xc3\xa4\xc3\xa4nn\xc3\xb6ksi\xc3\xa4 on tekeill\xc3\xa4, ja englanninkielinen on suunniteltu julkaistavaksi Britanniassa ja Yhdysvalloissa vuonna 2009.'